किसानों को चंबल से लेने दिया जाए पानी विधायक ने कलेक्टर को पत्र लिखा
चंबल से सिंचाई के लिए पानी लेने पर रोक लगाने पर विधायक दिलीपसिंह शेखावत ने आपत्ति ली है। कलेक्टर संकेत भोंडवे को पत्र लिखकर उन्होंने बताया है कि खेतों में खड़ी गेहूं और चने की फसल को अंतिम पाणत (सिंचाई) की जरूरत है। इसलिए उन्हें चंबल से पानी लेने दिया जाए।
मीडिया से चर्चा में विधायक ने बताया जिले में लागू पेयजल परिरक्षण अधिनियम के कारण स्थानीय प्रशासन नदी किनारे लगे मोटरपंप जब्त कर रहा है। बिजली कंपनी भी किसानों के कनेक्शन काट रही है। इस तरह की कार्रवाई से किसानों में आक्रोश फैल रहा है। किसानों को चंबल से फसलों, मवेशियों व पेयजल के लिए पानी लेने का पूरा हक है। इस पर रोक लगाना किसानों की खड़ी फसल चौपट करने जैसा अपराध है।
15 दिन में 60 एमसीएफटी पानी की खपत बढ़ेगी
गौरतलब है कि क्षेत्र में 35 हजार हेक्टेयर में चना व 47 हजार 700 हेक्टेयर में गेहूं की फसल बोई गई है। इसमें से 30 प्रतिशत फसल कट चुकी है। शेष 70 प्रतिशत फसलों को अंतिम सिंचाई की जरूरत है। किसानों ने बताया होली के बाद फसल कटना शुरू होगी। ऐसे में फसल कटाई में 15 दिन भी शेष मानें तो रोजाना 4 एमसीएफटी पानी की जरूरत है। यह पानी चंबल से ही लिया जाएगा। चंबल, जलवाल व टकरावदा तालाब में कुल 310 एमसीएफटी पानी शेष है। ऐसे में इसमें से 60 एमसीएफटी पानी किसानों को दिया गया तो इसका असर सीधे ग्रेसिम उद्योग पर पड़ेगा। संभावना है कि पेयजल के लिए पानी सुरक्षित रखने के लिए प्रबंधन को अप्रैल माह में ही ले-आॅफ की घोषणा करना पड़े। जिसका सीधा असर मजदूरों पर आर्थिक संकट व व्यापार चौपट होने पर पड़ेगा।
कांग्रेस बोली- उद्योग को पानी चाहिए तो किसानों को फसल की कीमत दें
मंगलवार को मप्र कांग्रेस कमेटी के महासचिव दिलीपसिंह गुर्जर ने भी किसानों को अंतिम सिंचाई के लिए पानी लेने देने की वकालत की है। गुर्जर ने यह सुझाव भी दिया कि हर इंसान समान है। ऐसे में अगर उद्योग में उत्पादन ठप होने की संभावना प्रबंधन को है तो वह पानी के अभाव में जितने रकबे में फसलें प्रभावित हो रही है, उसका मुआवजा किसानों को नकद प्रदान कर दें।
आज सीएम को बताएंगे
विधायक शेखावत ने बताया बुधवार को वह मुख्यमंत्री व प्रभारी मंत्री से मिलकर क्षेत्र के किसानों को सिंचाई के लिए चंबल से पानी लेने-देने का अनुरोध करेंगे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva